b'\n_START_ARTICLE_\nJaanikivi\n_START_PARAGRAPH_\nJaanikivi on ohvrikivi V\xc3\xb5rumaal Setomaa vallas Miikse k\xc3\xbclas Miikse kiriku l\xc3\xa4hedal Miikse oja \xc3\xa4\xc3\xa4res.\n_START_SECTION_\n\xc3\x9cldandmed\n_START_PARAGRAPH_\nLegendi kohaselt olevat Jaanikivil omal ajal istunud ja jalgu puhanud P\xc3\xbcha Jaan (Ristija Johannes). Veel t\xc3\xa4nap\xc3\xa4evalgi usutakse kivi imettegevasse j\xc3\xb5usse ja tuuakse kivi juurde haigeid, hoitakse\xc2\xa0valutavat k\xc3\xa4tt v\xc3\xb5i jalga kivi vastu. Ravitoime olla ka ojaveel ja kaldast voolaval\xc2\xa0selgeveelisel allikal \xe2\x80\x93 nn silmaallikal. Jaanikivi on registreeritud arheoloogiam\xc3\xa4lestisena. M\xc3\xb5isaajal l\xc3\xb5hkus kohalik m\xc3\xb5isnik kivi ja viis selle t\xc3\xbckid karjalauda m\xc3\xbc\xc3\xbcri sisse. Selline teguviis olevat kaasa toonud m\xc3\xb5isa karja hukku ja haigusi, misj\xc3\xa4rel m\xc3\xb5isnik lasi kivi t\xc3\xbckid viia oma kohale tagasi.\n_START_SECTION_\nKohap\xc3\xa4rimus\n_START_PARAGRAPH_\n1915. aastast p\xc3\xa4rinev teade Eiseni rahvaluulekogus:_NEWLINE_Vastseliina kihelkonnas Meeksi k\xc3\xbcla juures (Setu k\xc3\xbcla Pihkva piiril) \xc3\xbche veikse j\xc3\xb5e \xc3\xa4\xc3\xa4res, mis Liivi kubermangu Pihkva kubermangust lahutab, on \xc3\xbcks kivi, kuhu setu rahvas veel n\xc3\xbc\xc3\xbcdki ohvrit toob. Kivi seisab Liivi kubermangus. Kivi h\xc3\xbc\xc3\xbctakse Jaanikiviks. Rahvasuu r\xc3\xa4\xc3\xa4gib: seal kivi peal olla P\xc3\xbcha Jaan maganud. Iga jaanip\xc3\xa4eva tuleb vene preester sinna kivi juure ja igast Setumaa nurgast tulevad setud selle kivi juure P\xc3\xbcha Jaanile ohvrit tooma. Ohvri on enamiste: v\xc3\xb5id ja munad. Kui jumala orjus m\xc3\xb6\xc3\xb6da, siis v\xc3\xb5tab preester poole sellest ohvrist ja teine pool vaestele. Sel ajal, kui jumala orjust peetakse, olla selles j\xc3\xb5ekeses vesi p\xc3\xbcha ja kui haiged endid selles vees pesevad, siis kaduvad haigus \xc3\xa4ra. Kord olla Meeksi k\xc3\xbclas lauta tehtud, siis olla v\xc3\xb5etud Jaanikivi k\xc3\xbcljest t\xc3\xbckk ja m\xc3\xbc\xc3\xbcritud lauda seina sisse, et mitte lehmad \xc3\xa4ra l\xc3\xb5peks (sureks). Kui laut valmiks saanud, siis olla l\xc3\xb5pnud iga aasta kaks-kolm elajat \xc3\xa4ra. Siis olla v\xc3\xb5etud Jaanikivi t\xc3\xbckk m\xc3\xbc\xc3\xbcri seest \xc3\xa4ra ja elaja l\xc3\xb5ppemist ei tulnud ette. (E 49367 (1) < Vastseliina khk \xe2\x80\x94 R. Tamm (1915)_NEWLINE_1953. aastast p\xc3\xa4rit p\xc3\xa4rimusteate j\xc3\xa4rgi on Jaanikivile viidud selleks otstarbeks eraldi tehtud kohupiima ja villa:_NEWLINE_N\xc3\xa4dal aega enne jaanip\xc3\xa4eva v\xc3\xb5eti jaanipiim: piim kooriti \xc3\xa4ra, tehti kohupiima. See viidi Meeksi, pandi Jaanikivile. Kivile pandi ka villa. Mis kivile viidi, v\xc3\xb5tsid vaesed p\xc3\xa4rast endale. Meeksi Jaanikivi juurde s\xc3\xb5itsid jaanip\xc3\xa4eval kokku need, kel midagi viga. Kel olid silmad haiged, p\xc3\xbchkis k\xc3\xa4ter\xc3\xa4tiga silmi, pani r\xc3\xa4ti kivi peale. Kivi juures on allikas, sealt v\xc3\xb5eti vett, "h\xc3\xa4mm\xc3\xa4ti" silmi. (RKM II 44, 481/2 (11) < Vastseliina khk, Obinitsa < Setumaa, Navike k \xe2\x80\x94 U. M\xc3\xa4gi < Anna Kuusik, u 70 a (1953)'